CELEX: 52009XG0317(01)
Language: ro
Date: 2008-11-27 00:00:00
Title: Concluzii ale Consiliului din 27 noiembrie 2008 privind o strategie de lucru concertată și măsuri concrete de combatere a criminalității informatice

17.3.2009   
            
            
               RO
            
            
               Jurnalul Oficial al Uniunii Europene
            
            
               C 62/16
            
         Concluzii ale Consiliului din 27 noiembrie 2008 privind o strategie de lucru concertată și măsuri concrete de combatere a criminalității informatice
   (2009/C 62/05)
   CONSILIUL UNIUNII EUROPENE,
   CONSTATÂND FAPTUL CĂ:
   
               —
            
            
               unul dintre obiectivele Uniunii Europene este acela de a crea în mod progresiv un spațiu de justiție, libertate și securitate prin instituirea unor acțiuni comune ale statelor membre în sfera cooperării polițienești și judiciare,
            
         
               —
            
            
               protejarea europenilor este una din misiunile esențiale ale Europei. În consecință, Uniunea trebuie să fie în măsură să identifice formele emergente de criminalitate și să își adapteze acțiunile pentru a putea asigura un răspuns rapid,
            
         
               —
            
            
               în ultimii ani, infracțiunile detectate pe internet sunt într-o creștere constantă și au un caracter transnațional din ce în ce mai pronunțat, internetul abolind toate frontierele,
            
         
               —
            
            
               prioritatea acordată strategiei menite să combată criminalitatea organizată și criminalitatea informatică a fost stabilită în cadrul reuniunii Consiliului European de la Tampere din octombrie 1999. După această dată, prioritatea a fost confirmată prin volumul considerabil al demersurilor întreprinse de instituțiile europene, în special prin Comunicarea Comisiei din 22 mai 2007 către Parlamentul European, Consiliu și Comitetul European al Regiunilor: „Către o politică generală de luptă împotriva criminalității informatice” și Decizia-cadru din 24 februarie 2005 privind atacurile împotriva sistemelor informatice (1), pe care Comisia intenționează să o actualizeze în 2009,
            
         
               —
            
            
               până la 15 septembrie 2010 cel târziu, Comisia va desfășura o evaluare privind punerea în aplicare a Directivei 2006/24/CE a Parlamentului European și a Consiliului din 15 martie 2006 privind păstrarea datelor,
            
         
               —
            
            
               Comisia și Consiliul Europei au realizat deja demersuri în vederea consolidării parteneriatelor dintre autoritățile publice și sectorul privat în vederea combaterii criminalității informatice,
            
         
               —
            
            
               Comisia va prezenta o comunicare privind prioritățile viitoare în domeniul libertății, securității și justiției în Europa, care va prefigura următorul program pe termen lung (2010-2014) și care ar trebui să abordeze tema combaterii criminalității informatice,
            
         
               —
            
            
               adoptarea concluziilor Consiliului privind instituirea mecanismelor naționale care să permită promovarea unei platforme europene de semnalare a infracțiunilor detectate pe internet (2) exprimă intenția de a consolida cooperarea în domeniul punerii în aplicare a legii asigurând organelor de aplicare a legii resurse semnificative și eficiente,
            
         
               —
            
            
               în sfârșit, dezvoltarea unui program cuprinzător de combatere a criminalității informatice pare a fi cea mai adecvată metodă de lucru la nivelul Uniunii Europene pentru a găsi soluții la toate chestiunile care apar sau pot apărea în viitorul apropiat în acest domeniu și pentru a monitoriza punerea lor în aplicare;
            
         CONSILIUL:
   
               1.
            
            
               CONSIDERĂ că este important să fie combătute diferitele elemente ale criminalității informatice și invită statele membre și Comisia să definească o strategie de lucru concertată, ținând seama de conținutul Convenției Consiliului Europei privind criminalitatea informatică.
               Scopul acestei strategii este de a permite o abordare și mai eficientă a multiplelor tipuri de infracțiuni săvârșite prin intermediul rețelelor electronice. Aceste infracțiuni iau forme îngrijorătoare precum pornografia infantilă, orice formă de violență sexuală și orice act de terorism astfel cum este definit prin Decizia-cadru 2002/475/JAI din 13 iunie 2002.
               De asemenea, această strategie ar trebui să contribuie la asigurarea unui răspuns la amenințările specifice care afectează rețelele electronice (atacurile de mare anvergură orientate împotriva sistemelor informatice).
               În cele din urmă, această strategie ar trebui să abordeze mijloacele de combatere a formelor tradiționale de activități infracționale săvârșite prin intermediul internetului, precum frauda de identitate, furtul de identitate, vânzările frauduloase, infracțiunile financiare, comerțul ilicit pe internet, în special traficul de stupefiante și de arme;
            
         
               2.
            
            
               CONSIDERĂ că, în căutarea unui răspuns eficient la diferitele tipuri de amenințări privind rețelele electronice, trebuie să se recurgă la măsuri orizontale precum:
               
                           (a)
                        
                        
                           consolidarea parteneriatului dintre autoritățile publice și sectorul privat în vederea elaborării în comun a unor metode de identificare și de prevenire a prejudiciilor cauzate de activitățile infracționale și în vederea comunicării din partea societăților victime către organismele de aplicare a legii a informațiilor relevante privind frecvența delictelor. În special, se recomandă Comisiei să abordeze în detaliu orientările adoptate de Conferința pe tema cooperării globale privind combaterea criminalității informatice, desfășurată sub auspiciile Consiliului Europei în perioada 1-2 aprilie 2008, care a urmărit îmbunătățirea parteneriatului dintre autoritățile publice și sectorul privat în combaterea criminalității informatice. În acest context, Consiliul ia notă de recomandările făcute la încheierea reuniunii experților organizate de Comisie în perioada 25-26 septembrie 2008 a acestui an, redate în anexă;
                        
                     
                           (b)
                        
                        
                           îmbunătățirea cunoașterii reciproce și a formării în rândul actorilor angajați în combaterea criminalității informatice în Europa. În special, ar fi oportună formarea unei rețele a șefilor de servicii de combatere a criminalității informatice. Această inițiativă ar suplimenta, într-adevăr, lucrările întreprinse de către grupurile de experți active în domeniu, care vor avea în vedere nu numai riscurile viitoare, ci și procedurile pentru acțiuni urgente în caz de incidente majore, în mod similar grupului instituit sub auspiciile Europol, sau lucrările întreprinse de către centrele comune de cercetare instituite de Comisie.
                        
                     
                           (c)
                        
                        
                           consolidarea cooperării tehnice internaționale cu țările terțe, care se confruntă într-o măsură crescândă cu acest flagel infracțional, precum și a asistenței tehnice;
                        
                     
         
               3.
            
            
               INVITĂ, din acest punct de vedere, statele membre și Comisia să introducă măsuri bazate pe studii de caz, în special ținând seama de dezvoltările tehnologice, pentru elaborarea de instrumente destinate utilizării operaționale, pe termen scurt și mediu, precum:
               
                           (a)
                        
                        
                           pe termen scurt:
                           
                                       —
                                    
                                    
                                       crearea unei platforme europene destinate semnalării infracțiunilor săvârșite prin intermediul internetului,
                                    
                                 
                                       —
                                    
                                    
                                       elaborarea, în consultare cu operatorii privați, a unui model european de cooperare între organele de aplicare a legii și operatorii privați,
                                    
                                 
                                       —
                                    
                                    
                                       descrierea a ceea ce se înțelege prin uzurparea identității pe internet, în conformitate cu legile naționale,
                                    
                                 
                                       —
                                    
                                    
                                       instituirea unor cadre naționale și schimbul de bune practici privind patrulele informatice, care reprezintă un instrument modern de combatere a criminalității pe internet, permițând schimbul de informații privind pseudonimele la nivel european, în conformitate cu legile naționale privind schimbul de date,
                                    
                                 
                                       —
                                    
                                    
                                       recursul la echipe comune de anchetă și de investigație,
                                    
                                 
                                       —
                                    
                                    
                                       identificarea unei soluții la problemele cauzate de roaming-ul în rețelele electronice și de caracterul anonim al produselor preplătite de telecomunicație;
                                    
                                 
                     
                           (b)
                        
                        
                           pe termen mediu:
                           
                                       —
                                    
                                    
                                       schimburi cu privire la mecanismele de blocare și/sau închidere a site-urilor de pornografie infantilă în toate statele membre. Furnizorii de servicii ar trebui să fie încurajați să adopte aceste măsuri. Dacă este necesar, platforma europeană ar putea constitui un instrument pentru instituirea unei liste negre comune,
                                    
                                 
                                       —
                                    
                                    
                                       facilitarea perchizițiilor la distanță, dacă acest lucru este prevăzut de legislația națională, permițând echipelor de anchetă un acces rapid la informații, cu acordul țării gazdă,
                                    
                                 
                                       —
                                    
                                    
                                       elaborarea unor definiții temporare a categoriilor de infracțiuni și a indicatorilor statistici pentru a încuraja strângerea de date statistice comparabile cu privire la diferitele forme de criminalitate informatică, ținând cont de demersurile pe care Uniunea Europeană le întreprinde în prezent în acest domeniu;
                                    
                                 
                     
         
               4.
            
            
               INVITĂ Comisia să evalueze progresele realizate în punerea în aplicare a acțiunilor prevăzute la punctele 2 și 3 de mai sus. Solicită, prin urmare, statelor membre să îl informeze cu privire la contribuțiile lor;
            
         
               5.
            
            
               SOLICITĂ punerea în aplicare de măsuri suplimentare pe termen lung, în cadrul domeniului de aplicare al viitorului program pe termen lung JLS (2010-2014).
            
         
      (1)  JO L 69, 16.3.2005, p. 67.
   
      (2)  Doc. 13243/08 ENFOPOL 162 CRIMORG 140.
   
      ANEXĂ
      
                  1.
               
               
                  Autoritățile de aplicare a legii și sectorul privat (1) ar trebui să fie încurajate în vederea angajării în schimbul de informații operaționale și strategice pentru consolidarea capacității lor de identificare și de combatere a tipurilor emergente de criminalitate informatică. Autoritățile de aplicare a legii ar trebui să fie încurajate să informeze furnizorii de servicii cu privire la tendințele în domeniul criminalității informatice.
               
            
                  2.
               
               
                  În special, statele membre sunt încurajate să instituie un sistem standardizat pentru un schimb de informații operaționale și strategice fiabil între autoritățile de aplicare a legii și sectorul privat. Componentele esențiale ale acestui sistem includ următoarele structuri și proceduri:
               
            
                  3.
               
               
                  Punctele permanente de contact: ar trebui instituite punctele permanente de contact ale autorităților de aplicare a legii — și echivalentele în sectorul privat — pentru a îmbunătăți claritatea și eficiența proceselor solicitare-răspuns. Echivalentul din sectorul privat ar trebui, de asemenea, să asigure furnizorului un serviciu în afara orelor de program, pentru a răspunde solicitărilor urgente de aplicare a legii. Calificativul de „urgent” ar trebui să fie convenit între autoritățile de aplicare a legii și sectorul privat.
               
            
                  4.
               
               
                  Sectorul privat și autoritățile de aplicare a legii sunt încurajate să își ofere reciproc asistență în ceea ce privește educația, formarea și alte forme de sprijin în cadrul serviciilor și operațiilor lor.
               
            
                  5.
               
               
                  Formularul standard de solicitare: la nivel național și, dacă este posibil, în raport cu țările terțe, autoritățile de aplicare a legii ar trebui să standardizeze și structureze formularul utilizat pentru trimiterea solicitărilor și, respectiv, a răspunsurilor la acestea. Sectorul privat ar trebui să utilizeze formularul menționat anterior atunci când răspunde unor solicitări de aplicare a legii. Ca o cerință minimă, solicitările de aplicare a legii ar trebui să fie formulate în scris, de preferință în format electronic, și ar trebui să conțină următoarele informații:
                  
                              —
                           
                           
                              număr de referință,
                           
                        
                              —
                           
                           
                              trimitere la baza juridică,
                           
                        
                              —
                           
                           
                              date specifice solicitate,
                           
                        
                              —
                           
                           
                              fus orar,
                           
                        
                              —
                           
                           
                              informații pentru verificarea sursei solicitării.
                           
                        
            
                  6.
               
               
                  Niveluri de prioritate ale solicitării: Între autoritățile de aplicare a legii și sectorul privat ar trebui convenit un sistem de stabilire a priorităților privind solicitările de aplicare a legii.
               
            
                  7.
               
               
                  Autoritățile de aplicare a legii și sectorul privat ar trebui să țină seama de costurile implicate de formularea solicitărilor și de asigurarea răspunsului la acestea. În dezvoltarea procedurilor ar trebui să se ia în considerare impactul financiar al acestor activități și aspecte legate de finanțarea costurilor sau compensarea echitabilă a părților relevante.
               
            
                  8.
               
               
                  Se solicită Comisiei Europene, statelor membre și actorilor din sectorul privat să faciliteze schimbul de bune practici, în temeiul punctelor 1-7 de mai sus, în vederea apropierii mecanismelor naționale și, într-un termen determinat, să faciliteze crearea unui sistem de schimb de informații operaționale și strategice la nivel european.
               
            
         (1)  Termenul de „sector privat” include nu doar societățile din sectorul privat, ci și alți actori relevanți din industria tehnologiilor informației și comunicațiilor (TIC), inclusiv echipele de răspuns pentru incidente de securitate în domeniul IT (CERT).